text: Familie kvæstet i en ulykke i Sønderborg
  02 marts 2012 kl. 07.46
  En 29-årig mand er i livsfare, efter at han på Alssundbroen bragede ind i en modkørende familie.
  Tre biler var i aftes indblandet i en alvorlig trafikulykke på Alssundbroen mellem Sundeved og Als.
  Fire personer kom til skade ved ulykken.
  Den ene er en 29-årig mand fra lokalområdet, der ifølge Syd- og Sønderjyllands Politi er i livsfare.
  - Han er blevet overført til sygehuset i Flensborg. Han ligger i koma, og hans tilstand er kritisk, fortæller politiets vagtchef Erik Lindholdt.
  Ulykken gik også ud over en familie på tre personer, en mor, en far og et barn. Faren, som sad bag rattet, kom værst til skade.
  - Han er overført til sygehuset i Odense. Han er alvorligt kvæstet, men skulle ikke være i livsfare, fortæller Erik Lindholdt.
  Mor og barn er efter ulykken blevet indlagt på sygehuset i Aabenraa med lettere kvæstelser.
  Ulykken skete kort før klokken 19 torsdag, da den 29-årige kom kørende fra Jyllandssiden af broen i retning mod Als.
  - Han kommer formentlig i høj fart og bliver så overrasket af en langsomt kørende i den første vognbane. Så han trækker ud i den anden vognbane, hvor der også er en forankørende, som han rammer, fortæller Erik Lindholdt.
  Efter at være braget ind i den forankørende skrider den 29-åriges bil over midterdelingen af vejen, og det er her, at ulykken bliver alvorlig.
  - Der kommer familien kørende i modsat retning og kører ind i bilen med den 29-årige, fortæller Erik Lindholdt.
  Føreren af den første bil, som den 29-årige ramte ind i, er ifølge politiet sluppet uskadt fra ulykken.
  